DOI: 10.14457/tu.the.2020.291
title: ผลกระทบของพระราชบัญญัติคุ้มครองข้อมูลส่วนบุคคล พ.ศ. 2562 ที่มีต่ออุตสาหกรรมประกันภัยในประเทศไทย

description: การวิจัยเรื่อง ผลกระทบของพระราชบัญญัติคุ้มครองข้อมูลส่วนบุคคล พ.ศ. 2562 ที่มีต่ออุตสาหกรรมประกันภัยในประเทศไทย มีวัตถุประสงค์เพื่อศึกษาถึงผลกระทบที่เกิดขึ้นต่อภาพรวมของอุตสาหกรรม ปัจจัยภายในและปัจจัยภายนอกองค์กร ศึกษาถึงแนวทางการบริหารจัดการเพื่อตอบสนองต่อการคุ้มครองข้อมูลส่วนบุคคลตามกฎหมาย รวมถึงแนวทางการพัฒนาการบริหารองค์กรภายใต้การปฏิบัติตามพ.ร.บ. คุ้มครองข้อมูลส่วนบุคคล พ.ศ. 2562 โดยใช้วิธีการวิจัยเชิงคุณภาพ (Qualitative Research) เก็บข้อมูลผ่านการสัมภาษณ์เชิงลึก (In-depth Interview) กับผู้บริหาร และเจ้าหน้าที่ที่ปฏิบัติงานเกี่ยวกับการคุ้มครองข้อมูลส่วนบุคคลในภาคธุรกิจประกันชีวิต และหน่วยงานกำกับดูแล นอกจากนี้ยังมีการสัมภาษณ์เชิงลึกกับผู้เชี่ยวชาญทางด้านกฎหมาย และผู้เชี่ยวชาญทางด้านบริหารจัดการข้อมูล ผลการศึกษาพบว่า พ.ร.บ. คุ้มครองข้อมูลส่วนบุคคล พ.ศ. 2562 ส่งผลกระทบต่อภาคธุรกิจประกันชีวิตในอุตสาหกรรมประกันภัยทั้งในภาพรวมและระดับขององค์กร ในภาพรวมของอุตสาหกรรมนั้นภาคธุรกิจประกันชีวิตจะมีความแข็งแกร่งและความน่าเชื่อถือในการดำเนินงานเกี่ยวกับการเก็บรวบรวม ใช้ และเปิดเผย รวมไปถึงการรักษาความปลอดภัยทางด้านข้อมูลส่วนบุคคล ทำให้มีความสามารถ มาตรฐานสำหรับการเข้าไปแข่งขันในตลาดโลก มีโอกาสในการขยายฐานลูกค้าหรือผู้บริโภคเพิ่มเติมจากต่างประเทศ ในส่วนของระดับองค์กรกฎหมายดังกล่าวทำให้ภาคธุรกิจต้องปรับเปลี่ยนนโยบายและกลยุทธ์ในการดำเนินงาน มีการกลับมาทบทวนและพิจารณาเพื่อหาแนวทางการปฏิบัติและขั้นตอนในการจัดการกับปัญหาและความเสี่ยงที่จะเกิดขึ้นจากการปรับใช้กฎหมาย วางนโยบายและกลยุทธ์ในการปฏิบัติงานรวมไปถึงบทบาทหน้าที่ของเจ้าหน้าที่คุ้มครองข้อมูลส่วนบุคคล (Data Protection Office: DPO) ที่ทางบริษัทต้องดำเนินการสรรหาและแต่งตั้งคนที่มีความรู้ความสามารถเพิ่มเข้ามาเป็นส่วนหนึ่งของโครงสร้างองค์กร ดำเนินการสร้างความรู้ความเข้าใจเกี่ยวกับกฎหมายให้แก่พนักงานภายในองค์กรได้ตระหนักรู้ถึงการเก็บรวมรวม ใช้ และเปิดเผยข้อมูลส่วนบุคคล เมื่อมีความจำเป็นเท่านั้น การเอาข้อมูลมาใช้ต้องมีความโปร่งใสสามารถตรวจสอบได้ อีกทั้งมีระบบรักษาความปลอดภัยของข้อมูลที่มีประสิทธิภาพ เพื่อลดความเสี่ยงและความเสียหายอันจะเกิดจากการรั่วไหลของข้อมูล ทำให้ลูกค้าในภาคธุรกิจประกันชีวิตนั้นเกิดความเชื่อมั่นและไว้วางใจว่าข้อมูลของตนเองจะไม่ถูกนำไปใช้ในทางที่ไม่ดีหรือผิดวัตถุประสงค์สำหรับแนวทางการบริหารจัดการและการพัฒนาองค์กรที่อยู่ในภาคธุรกิจประกันชีวิตจากการปรับใช้กฎหมายดังกล่าว ควรคำนึงถึงการปรับปรุงกระบวนการทำงานให้มีมาตรฐาน มีความสมดุลและมีความสอดคล้องกันทั้งในเรื่องของ คน (People) กระบวนการ (Process) และเทคโนโลยี (Technology) ปรับกระบวนการทำงานให้มีความกระชับและมีประสิทธิภาพมากขึ้น อบรมฝึกฝนบุคลากรให้มีความรู้ และตระหนักถึงความสำคัญของข้อมูลส่วนบุคคล ควบคู่ไปกับการสื่อสารกับลูกค้าเพื่อสร้างการตระหนักรู้เกี่ยวกับสิทธิและประโยชน์ของการมีกฎหมายคุ้มครองข้อมูลส่วนบุคคล รวมถึงทุกหน่วยงานที่เกี่ยวข้องภายในภาคธุรกิจควรหารือร่วมกันในการวางแนวทางปฏิบัติของภาคธุรกิจ (Industry Guidelines) ให้มีความชัดเจน และเป็นไปในทิศทางเดียวกัน ข้อเสนอแนะจากการศึกษาเพื่อให้การปฏิบัติตามกฎหมายคุ้มครองข้อมูลส่วนบุคคลมีประสิทธิภาพมากขึ้น นอกจากการออกแบบและวางแผนกระบวนการทำงานให้เป็นไปตามกฎหมายกำหนดแล้ว ภาคธุรกิจและภาครัฐควรควรมีการสร้างเครือข่ายความร่วมมือเพื่อหารือ ติดตาม และตรวจสอบ การทำงาน ปัญหา และ Business Practice ต่าง ๆ ที่ได้จากการปรับใช้กฎหมายรวมถึงศึกษาถึงการรับรู้ ความคาดหวัง และความเต็มใจหรือยินดีที่จะให้ข้อมูลของผู้บริโภค เพื่อสามารถนำมาปรับปรุงกระบวนการทำงาน และการบริการให้เป็นไปตามข้อบังคับของกฎหมาย และมีประสิทธิภาพอย่างสูงสุด